กรมศุลฯจับขบวนการฉ้อฉลคืนเงินอากรเหล็กมูลค่าเสียหาย120ล้าน
กรมศุลกากรจับกุมขบวนการฉ้อฉลการขอคืนเงินอากรสินค้าประเภทเหล็ก มูลค่าความเสียหายทางเศรษฐกิจกว่า 120 ล้านบาท
30 พ.ค. 2559

กรมศุลกากรจับกุมขบวนการฉ้อฉลการขอคืนเงินอากรสินค้าประเภทเหล็ก มูลค่าความเสียหายทางเศรษฐกิจกว่า 120 ล้านบาท
นายกุลิศ สมบัติศิริ อธิบดีกรมศุลกากร เปิดเผยว่า กรมศุลกากรได้จับกุมสินค้าประเภทท่อเหล็ก ปริมาณ 1.64 หมื่นชิ้น น้ำหนัก 4.81 แสนกิโลกรัม ซึ่งผู้ส่งออกได้ทุจริตฉ้อฉลในการขอคืนเงินอากร ตามมาตรา 19 ทวิ โดยใช้กลวิธีวนสินค้าที่อ้างว่าเป็นของที่ตนผลิตเพื่อส่งออก และนำสินค้ารายเดียวกันนั้นกลับเข้ามาเพื่อส่งออกไปต่างประเทศ และตัดบัญชีสินค้าที่นำเข้าตามมาตรา 19 ทวิ อีก ทั้งนี้ เพื่อจะขอคืนอากรในภายหลังรวมมูลค่าความเสียหายทางเศรษฐกิจกว่า 120 ล้านบาท
กรมศุลกากรได้สั่งการให้หน่วยปฏิบัติการพิเศษ (นปพ.) ดำเนินการวางแผนสืบสวนหาข้อมูลเพื่อจับกุมขบวนการทุจริตขอคืนเงินอากรของ บริษัท สามชัย สตีล อินดัสทรี ซึ่งได้ส่งสินค้าออกไปยังสาธารณรัฐประชาธิปไตยประชาชนลาวทางด่านศุลกากรมุกดาหารโดยรถบรรทุกกึ่งพ่วงจำนวน 10 คัน และขอใช้สิทธิคืนอากรตามมาตรา 19 ทวิ โดยได้ผ่านพิธีการส่งออกเสร็จสิ้นแล้ว แต่ปรากฏว่าได้มีการนำสินค้ารายเดียวกัน กลับเข้ามาในประเทศโดยรถฯ ทั้ง 10 คันดังกล่าวในชื่อบริษัท เหล็กไทเกอร์ จำกัด 
หลังจากนั้น หน่วยปฏิบัติการพิเศษจึงจัดชุดติดตามรถ ที่กลับเข้ามาในประเทศพบว่า รถทั้งหมดได้ไปจอดพักสินค้าอยู่ที่โกดังบริษัท เหล็กฟ้าใส จำกัด ตำบลด่านเกวียน อำเภอโชคชัย จังหวัดนครราชสีมา และวันที่ 22 พ.ค. 2559 ได้ทยอยออกจากโกดังบริษัท เหล็กฟ้าใส จำกัด ไปจอดรอส่งออกบริเวณหน้าด่านศุลกากรมุกดาหาร ทำให้หน่วยปฏิบัติการพิเศษจึงได้แสดงตัวเพื่อตรวจสอบเอกสารหลักฐานและจับกุมรถทั้ง 10 คัน โดยพบว่าสินค้าดังกล่าวได้ส่งออกในชื่อบริษัท สามชัย สตีล อินดัสทรี ตามใบขนสินค้าขาออกขอใช้สิทธิคืนอากรตามมาตรา 19 ทวิ และผ่านขั้นตอนการตรวจปล่อยจากเจ้าหน้าที่ด่านศุลกากรมุกดาหารเป็นที่เรียบร้อยแล้วเพื่อส่งอ0อกไปยังสาธารณรัฐประชาธิปไตยประชาชนลาว
ต่อมาวันที่ 25 พ.ค. 2559 เจ้าหน้าที่ได้ขยายผลการจับกุมโดยการขอหมายค้นของศาลจังหวัดนครราชสีมา เข้าตรวจสอบบริษัท เหล็กฟ้าใส จำกัด และได้จับกุมรถบรรทุกกึ่งพ่วงซึ่งบรรทุกสินค้าประเภทท่อเหล็ก อีกจำนวน 5 คัน ซึ่งมีพฤติการณ์เดียวกันกับรถ 10 คัน ที่ได้จับกุมไปก่อนหน้านี้ รวมจับกุมรถบรรทุกกึ่งพ่วงบรรทุกสินค้าประเภทท่อเหล็กทั้งสิ้น 15 คัน รวมมูลค่าสินค้าตามใบขนสินค้าทั้งสิ้น 9.62 ล้านบาท (มูลค่าสินค้ารวมอากรขาเข้า) เจ้าหน้าที่ฯ จึงได้แจ้งว่า การกระทำดังกล่าวเป็นความผิดฐานทุจริตขอคืนเงินอากร ตามมาตรา 19 ทวิ ยึดรถบรรทุกกึ่งพ่วงทั้ง 15 คันและสินค้าของกลางทั้งหมดเพื่อดำเนินคดีกับบริษัทผู้ส่งออกและนำตัวคนขับรถ ส่งให้ สภ.อ.เมืองมุกดาหาร เพื่อดำเนินคดีตามกฎหมายต่อไป
ทั้งนี้ จากการตรวจสอบสถิติย้อนหลังของขบวนการนี้ พบว่า ได้มีการฉ้อฉลในลักษณะนี้มาตั้งแต่ปลายเดือนเม.ย. 2559 ถึงปัจจุบัน รวมทั้งสิ้น 12 ใบขน จำนวนปริมาณ 1.14 แสนชิ้น น้ำหนัก 3.52 ล้านกิโลกรัม รวมมูลค่าสินค้าทั้งสิ้น 70.42 ล้านบาท ซึ่งในกรณีนี้บริษัท สามชัย สตีล อินดัสทรี จำกัด มิได้มีการผลิต ผสมหรือ ประกอบแต่อย่างใด แต่ได้ขอใช้สิทธิขอคืนอากรตามมาตรา 19 ทวิ หากฉ้อฉลเป็นผลสำเร็จจะก่อให้เกิดความเสียหายจากการขอคืนค่าภาษีอากรเป็นมูลค่าสูงถึง 49.58 ล้านบาท และรวมมูลค่าความเสียหายทางเศรษฐกิจทั้งสิ้น 120 ล้านบาท